Арнайы ХҚО-дағы жемқорлық: 60 мың жүргізуші куәлігі заңсыз берілген
DATE: 09:21, 17 Сәуір 2024 | GMT +5
TITLE: Арнайы ХҚО-дағы жемқорлық: 60 мың жүргізуші куәлігі заңсыз берілген
URL: https://kaz.inform.kz/news/arnayi-hko-dagi-zhemkorlik-60-min-zhurgzush-kualg-zansiz-berlgen-3c6d0f/
META: DATE: 09:21, 17 Сәуір 2024 | GMT +5
TOTAL WORDS: 332
AUTHOR(S):
TEXT: Сыбайлас жемқорлыққа қарсы мониторинг нәтижелері бойынша автомобильдерді тіркеу және жүргізуші куәліктерін беру кезінде жемқорлық тәуекелдері анықталды. "2011 жылдан бері қолданылып келе жатқан автокөлікті тіркеу жүйесінде әділетсіз қызметкерлер жалған деректер енгізіп, жалған құжаттар беруге жағдай туғызып, жемқорлыққа жол берген. Агенттік 3 жыл ішінде 23 қылмыстық істі тергеді. 3 мыңнан астам заңсыз көлік есепке қойылып, 60 мың жүргізуші куәлігі заңсыз берілді. Уәкілетті органдарға тиісті ұсынымдар енгізіліп, олардың бір бөлігі іске асырылды", - деп жазды Антикордан. Ондағы ақпаратқа қарағанда, арнайы ХҚКО мен ІІМ-де автокөлікті тіркеу бойынша жаңа ақпараттық жүйелер іске қосылды. Өтінімдерді ресімдеу және қарау кезінде деректерді түзету мүмкіндіктері алынып тасталды. Енді тек әкімшілік полиция комитеті өзгерістер енгізе алады. Өтінімдерді тіркеу рәсімі жеңілдетілді. Енді бұл үшін тек ЖСН енгізу қажет, ал қалған деректер басқа ақпараттық жүйелерден автоматты түрде толтырылады. Бұл ретте жүйенің өзі екінші деңгейдегі банктердің түбіртектерін, міндетті төлемдерін және айыппұлдарын төлеуді тексереді. "2022 жылы 9, 4 мың автокөлікті тіркегені үшін 10, 6 млрд теңге жиналды, 2023 жылы заңдастыруды ескере отырып, 10, 2 мың автокөлікті тіркеген кезде 91, 3 млрд теңге түсті. Аталған тәуекелдерді жою нәтижесінде өткен жылы бюджетке түскен түсім 9 есеге ұлғайды. Компьютерлерге қашықтан қол жеткізу арқылы тұлғаларды ауыстыру және емтихан нәтижелері арқылы жүргізуші куәліктерін беру процесінде елеулі жемқорлық тәуекелдері анықталды. Агенттіктің ұсынымдары бойынша міндетті биометрия және қоғамдық бақылау үшін тікелей эфирде бейнетіркеу сынды бақылау шаралары енгізілді", - делінген ақпаратта. Емтихандарды қайта тапсыру рәсімдері реттелді. Қайта тапсыру саны екі ретке шектеліп, ал өте алмаған жағдайда 3 айдан кейін немесе тыйым салынған заттарды пайдаланған жағдайда 6 айдан кейін тапсырады. Жаңа ақпараттық жүйелерді енгізудің арқасында емтихандарды тапсырған сыңай таныту тәуекелдерін едәуір азайтуға мүмкіндік туды. Жалпы, жаңа ақпараттық жүйелерді енгізу осы саладағы барлық қызметке оң әсерін тигізді. Бүгінгі таңда агенттік жүргізуші куәліктерін алу және көлікті тіркеу рәсімдеріне қоғамдық мониторинг жүргізуді ұйымдастыруда. Бұл жұмысқа жемқорлыққа қарсы еріктілер тартылды. Сондай-ақ, 2023 жылғы желтоқсанда ХҚКО қызметкерлерін жемқорлық субъектілеріне жатқызуға қатысты заңнамаға маңызды түзетулер енгізілгенін еске саламыз. Бұл өзгерістер 2025 жылғы қаңтардан бастап күшіне енеді. Түзетулер қызметкерлер тарапынан теріс қылықтар мен құқық бұзушылықтардың алдын алуға және азаматтардың құқықтарын қорғауға бағытталған
